SKRIFTLIG FORESPØRGSEL E-3716/00

af Bart Staes (Verts/ALE) til Kommissionen

(30. november 2000)

Om: Registreret oprindelsesbetegnelse for Aceto balsamico di Modena (balsamisk eddike fra Modena)

Lovdekret nr. 162 af 12. februar 1965 fra Den Italienske Republiks præsident fastsætter i artikel 46, at kendetegende for sammensætningen af og fremstillingsmåden for Aceto balsamico di Modena fastlægges i et ministerdekret.

Med ministerdekret af 15. november 1989 anerkendtes derefter oprindelsesbetegnelsen for Aceto balsamico di Modena.

Der er på fælleskabsplan iværksat procedurer med henblik på at opnå registrerede oprindelsesbetegnelse for Aceto balsamico di Modena, mens der for Aceto balsamico tradizionale di Modena e Reggio Emilia, som er beskyttet på nationalt plan gennem lov nr. 93 af 3. april 1996, er opnået beskyttet oprindelsesbetegnelse.

I de seneste år har forskellige virksomheder i henhold til ovennævnte ministerdekret af 15. november 1989 investeret i områder i provinserne Modena og Reggio Emilia for at producere balsamisk eddike med betegnelsen di Modena.

Det italienske statsråd har i et retsmøde den 30. oktober 2000, efter modtagelse af en klage fra virksomheden De Nigris i regionen Campania, annulleret dommen fra den administrative regionaldomstol i Lazio og følgelig også ministerdekretet af 15. november 1989, og har således reelt fastslået det ikke-territorialt afgrænsede bestemmelse for produktionen af dette produkt, der er typisk for områderne i Modena og Regio Emilia.

Denne afgørelse vil medføre en standsning af produktionen af Aceto balsamico di Modena, der i henhold til kvalitet og pris adskiller sig fra og ikke kan sammenlignes med Aceto balsamico tradizionale di Modena e Reggio Emilia, skønt det ligesom dette er knyttet til områderne i provinserne Modena og Reggio.

Denne dom udgør med sine bestemmelser om ikke-territorial afgrænsning en fare for alle typiske produkter fra områder, regioner og provinser i Italien, og ikke blot for Aceto balsamico di Modena.

Kan Kommissionen på denne baggrund oplyse, om den er enig i at forsvare princippet om territorial afgrænsning i forbindelse med valorisering, beskyttelse og produktion af typiske produkter?

Svar afgivet på Kommissionens vegne af Franz Fischler

(24. januar 2001)

Hvad angår ansøgningen om registrering af Aceto Balsamico di Modena som en beskyttet geografisk betegnelse (BGB), gør Kommissionen det ærede parlamentsmedlem opmærksom på, at de italienske myndigheder indgav denne ansøgning med henvisning til, at produktet var beskyttet i henhold til den nationale lovgivning. Denne beskyttelse fastsattes ved dekret af 15. november 1989, som afgrænsede produktionsområdet til provinserne Modena og Reggio Emilia.

De italienske myndigheder anmodede i første omgang Kommissionen om at afvente udfaldet af en appel ved forvaltningsdomstolen i Latium. Statsrådet, som havde domstolskompetence, annullerede forvaltningsdomstolens dom, hvorved dekretet fra 1989 blev ophævet. Som følge af denne dom trak de italienske myndigheder registreringsansøgningen for Aceto Balsamico di Modena tilbage.

Kommissionen kan endvidere oplyse, at den med hensyn til typiske produkter med en bestemt oprindelse altid vil forsvare territorialprincippet i forbindelse med fremme af typiske produkter og dermed også forsvare den kvalitetspolitik, der er fastsat ved Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1) og (EØF) nr. 2082/92 af 14. juli 1992 om specificitetsattestering af landbrugsprodukter og levnedsmidler(2).

(1) EFT L 208 af 24.7.1992.

(2) EFT L 208 af 24.7.1992.